9 หน่วยงานจับมือจัดการสิ่งแวดล้อมปลอดยุงลาย หวังเป็นเกราะป้องกัน 3 โรคที่เกิดจากยุงลายเป็นพาหะ พร้อมรณรงค์จิตอาสาปราบยุงรับวันไข้เลือดออกอาเซียนที่กำลังจากมาถึงในวันพรุ่งนี้
นพ.สุขุม กาญจนพิมาย ปลัดกระทรวงสาธารณสุข กล่าวในการเป็นประธานในพิธีลงนามบันทึกความร่วมมือในการจัดการสิ่งแวลดล้อมเพื่อควบคุมยุงลาย ระหว่าง 9 หน่วยงาน ได้แก่ กระทรวงสาธารณสุข กระทรวงกลาโหม กระทรวงมหาดไทย กระทรวงการท่องเที่ยวและกีฬา กระทรวงทรัพยากรธรรมชาติและสิ่งแวดล้อม กระทรวงวัฒนธรรม กระทรวงศึกษาธิการ กระทรวงอุตสาหกรรม และ กรุงเทพมหานคร ว่า ความร่วมมือครั้งนี้เป็นความร่วมมือต่อเนื่องฉบับที่ 3 โดยมีกรอบความร่วมมือตั้งแต่ปี 2562 – 2566 โดยครั้งนี้ได้ยกระดับความร่วมจากการแก้ปัญหาโรคไข้เลือด มาเป็นการกำจัดลูกน้ำยุงลาย เพื่อป้องกันครอบคลุม 3 โรคที่มียุงลายเป็นพาหะ คือ โรคไข้เลือดออก โรคไข้ปวดข้อยุงลาย และโรคติดเชื้อไวรัสซิกา         ทุกหน่วยงานจะช่วยกันประชาสัมพันธ์ ส่งเสริมกิจกรรมภายใต้โครงการจิตอาสาฯ เราทำความดีด้วยหัวใจ โดยวันนี้เหล่าจิตอาสาได้ร่วมกันปฏิญาณตนต่อหน้าพระบรมฉายาลักษณ์ พระบาทสมเด็จพระวชิรเกล้าเจ้าอยู่หัว ในการช่วยกันจัดการสิ่งแวดล้อมครอบคลุมทุกพื้นที่ให้ปลอดจากยุงลายรับวันวันไข้เลือดออกอาเซียนที่กำลังจากมาถึงในวันพรุ่งนี้ และต่อเนื่องต่อไป        อย่างไรก็ตาม แม้ที่ผ่านมาจะได้รับความร่วมมือทุกภาคส่วนช่วยกัน อาทิ กระทรวงมหาดไทย มีหนังสือถึงผู้ว่าราชการจังหวัดทั่วประเทศให้เร่งรัดควบคุมลูกน้ำยุงลาย กระทรวงศึกษาธิการสั่งสถานศึกษาทุกแห่งป้องกันควบคุม พร้อมจัดทำหลักสูตรเรียนรู้โรคติดต่อนำโดยยุงลาย แต่สถานการณ์กลับยังสูงเกินเกณฑ์ โดยปีนี้ประเทศในแถบอาเซียนมีแนวโน้มการระบาดของโรคสูงเหมือนกัน โดยประเทศไทยปีนี้ตั้งแต่เดือน ม.ค.จนถึงปัจจุบัน พบผู้ป่วยแล้ว 28,785 คนสูงกว่าปีก่อน 1.8 เท่า เสียชีวิต 43 คน คาดตลอดปีจะมีผู้ป่วย 100,000-140,000 คน จำเป็นที่ทุกภาคส่วนต้องช่วยกัน #โรคไข้เลือดออก #โรคไข้ปวดข้อยุงลาย #โรคติดเชื้อไวรัสซิกา #กรมประชาสัมพันธ์ #สำนักข่าว